Ministarstvo znanosti, obrazovanja i mladih raspisalo je Natječaj za dodjelu 12.150 državnih stipendija za akademsku godinu 2026./2027. redovitim studentima koji studiraju na visokim učilištima u Republici Hrvatskoj.
 
Rok za prijavu je 3. studenoga 2026. do 12.00 sati.
 
Ljubazno molimo da informaciju o raspisanom natječaju učinite dostupnom studentima Vaših visokih učilišta uobičajenim načinima komuniciranja.
 
Također podsjećamo da prijave studenata neće biti moguće ako studiji u Informacijskom sustavu studentskih prava (ISSP) nisu upareni sa šiframa iz Upisnika studijskih programa.
 
Kratka uputa vezana za ispravno uparivanje studija u odnosu na šifre iz Upisnika studijskih programa i ISSP-a
 
Informacijski sustav studentskih prava (ISSP) upotrebljava šifre koje su dodjeljivane slijedno u ISSP-u, odnosno nasljeđuje iste iz ISVU-a za veći dio visokih učilišta. Potrebno je u aplikaciji Evidencija studentskih prava (https://issp.srce.hr/) upariti šifre iz ISSP-a sa šiframa iz Upisnika studijskih programa prema uputama dostupnima na poveznici 
https://wiki.srce.hr/display/ISSP/ESP+2022+-+Upute+za+korisnike#ESP2022Uputezakorisnike-UparivanjestudijasMZO%C5%A1ifrarnikom.
 
Za dodatne upite oko uparivanja možete se obratiti na adresu elektroničke pošte studentski-standard@mzom.hr ili broj telefona 01/4594 - 544.
 
U cilju ispravne obrade prijava na natječaj i pravovremene dodjele državnih stipendija, a u najboljem interesu studenata, mole se visoka učilišta da u Informacijskom sustavu visokih učilišta (ISVU), odnosno, Informacijskom sustavu studentskih prava (ISSP) ažurno evidentiraju podatke o studentima i tijeku studiranja (uključujući upise akademskih godina, ostvarene ECTS bodove, odobrena mirovanja obveza studenta, promjene statusa studenata i dr.).  
 
Napominjemo kako će nepravovremeno i/ili nepravilno evidentiranje rezultirati nemogućnošću prijava studenata na predmetni natječaj, a posljedično neostvarivanjem prava na dodjelu državne stipendije. Naglašavamo, Ministarstvo nije nadležno unositi niti ispravljati podatke o studentima i studijskim programima u informacijskim sustavima te je isključiva odgovornost visokih učilišta ispravnim vođenjem evidencija osigurati studentima pristup pravima za koja ispunjavaju propisane uvjete.

